Forbes har sluppet listen over verdens yngste millardærer under 30 år. Den toppes av Gustav Magnar Witzøe (25) fra Frøya.

Ifølge listen beregnes Witzøe til å ha en formue på tre milliarder dollar, tilsvarende nær 26 milliarder kroner, skriver E24. Det er 33. gang at det anerkjente amerikanske magasinet publiserer listen.

Witzøe eier nærmere 90 prosent av alle aksjene i investeringsselskapet Kverva, som har over halvparten av aksjene i SalMar. Han arvet eierposten fra faren Gustav Witzøe i 2013.

Andre navn på listen under 30 er Ferd-arvingene Alexandra Andresen (22) og Katharina Andresen (22), realitystjernen Kylie Jenner (21) og Snapchat-sjefen Evan Spiegel (28).

Amazon-eier Jeff Bezos (55) er fortsatt verdens rikeste person (131 milliarder dollar), mens Norges rikeste er Rema-gründeren Odd Reitan (67) med en formue på 6,1 milliarder dollar.

Ifølge Forbes er det 2.153 milliardærer i verden.

